Referat møte i Læringsmiljøutvalget 20.12.2023

Tilstede: Simen Øien Kristoffersen, Morten Gloppestad Von Krogh, Sarah Naomi Lunner, Margrethe Karijord Johansen, Frid Sandmo, Elise Ager.

Forfall: Ann-Charlot Brandstorp, Marlene Mathisen, Ingrid Kvalheim.

Referent: Solveig Berge

**Presentasjonsrunde**

Med nye studentmedlemmer på plass ble det tatt en presentasjonsrunde i utvalget.

**Godkjenning av saksliste og innkalling**

Godkjent

**Sak 1: Konstituering av leder og nestleder.** V/ Margrethe K. Johansen

*I henhold til Lov om universiteter og høyskoler § 4-3 f punkt 3, skal Læringsmiljøutvalget velge leder hvert år, vekselvis blant institusjonens og studentenes representanter. Institusjonsrepresentantene i utvalget hadde lederplassen foregående studieår, og det er studentrepresentantene som skal inneha lederplassen for studieåret 2023-2024.*

Morten Gloppestad Von Krogh settes inn som konstituert leder av utvalget frem til neste LMU-møte. Videre innehar Margrethe K. Johansen rollen som nestleder frem til 1. februar. Da vil hennes rolle i utvalget erstattes av Seksjonsleder for studentoppfølging (se sak 2 under).

Valg av leder og nestleder gjøres dermed på første LMU-møte i 2024.

Det ble ikke foretatt et formelt valg av konstituert leder og nestleder i dette møtet. Innsigelser mot innsettelsene foretatt i dette møtet kan formidles til utvalgssekretær.

**Sak 2: Orientering om revidering av LMUs mandat** v/ Studiedirektør Frid Sandmoe

LMUs sitt mandat er revidert med disse hovedendringene fra forrige mandat:

* Operasjonalisering av UH-lovens § 4-3 under punktet «Funksjon og oppgaver»: En tydeliggjøring og presisering av LMUS oppgaver, med vektlegging av LMUs tilknytning til kvalitetssystemet, samt LMUs rolle som pådriver, premissleverandør og kvalitetssikrer av læringsmiljøet ved HiØ.
* Sammensetning av ansattrepresentanter i utvalget og funksjonstid: endringene her er gjort på bakgrunn av at det lenge har vært utfordringer med å få det engasjementet vi ønsker å ha i LMU. Det er derfor ønskelig å styrke lederengasjementet inn i utvalget slik at LMUs arbeid også trekkes videre ut i linja i de ulike avdelingene og faglige enhetene på HiØ.

Seksjonsleder for eiendom (Økonomiavdelingen) skal ha en plass i LMU, samt seksjonsleder for studentoppfølging (Utdanningsavdelingen). Videre skal det være en prodekan utdanning og en studieprogramansvarlig i utvalget, slik at vi sikrer tilknytningen til fag.

Til informasjon vil ny seksjonsleder for studentoppfølging være på plass 1. februar.

Det er ønskelig at vi går fra åpne møter til å ha faste observatørplasser med møte- og forslagsrett. Med dette sikrer vi en større bredde i utvalget med roller som jobber direkte med læringsmiljøet, og som med dette vil ha en stemme inn i utvalget.

HiØs delegeringsreglement sier at rektor har myndighet, på vegne av høgskolestyret, til å endre mandatet og oppnevne nye ansattrepresentanter.

Kommentar fra studentrepresentantene tilstede i møtet: de er godt fornøyde med presiseringene i revidert mandat og er også fornøyde med ny sammensetning av ansatte i utvalget.

Innspill fra utvalget: for å sikre kontinuitet bør seksjonsledere settes inn som faste representanter.

Studiedirektør tar med dette som en presisering inn i mandatet.

Utvalget avventer nå endelig godkjenning av revidert mandat fra rektor. Mandatet legges da ut på LMUs nettside på hiof.no.

**Sak 3: Orientering om saker meldt inn til LMU** v/ Studiedirektør Frid Sandmoe

* Bruk av bønnerom/stillerom: Det er meldt inn til LMU at studenter opplever en del støy rundt bruk av bønnerom/stillerom/ammerom på campus. Det er meldt inn ønske om flere rom, og at det kommer klarere retningslinjer på hvordan rommene brukes.

Studiedirektør orienterer: Vi har ikke noe bønnerom på campus, men et livssynsåpent rom (på begge campus). Noen studenter har meldt inn at de ønsker kjønnsdelte rom, med dette er ikke aktuelt da det er i strid med hvordan høgskolen praktiserer likestilling på campus. Videre er det meldt inn i campusutviklingsplanen at det er behov for flere stillerom, men usikkert foreløpig om vi får til dette.

Innspill fra utvalget: det er en del støy mellom brukerne og det er ønskelig med presisering på hva det skal brukes til. Det bør også presiseres at det ikke skal låses for å stenge andre brukere ute fra rommet. Videre hadde det vært fint om det kan henges opp en plakat i rommene som angir retningslinjer for bruk av rommene og presiseres at rommene er for alle som trenger et stillerom.

Forslag fra Studiedirektør: Jeg tar med meg tilbake innspillene og vurderer om det kan henges opp en plakat som forklarer intensjonen med rommet og hvordan det skal brukes, samt vise til andre steder på campus hvor man kan amme / være for seg selv.

* Retningslinjer rundt det å ta med barn i undervisningen

Studiedirektør orienterer: Det er faglæreres ansvar å holde ro i undervisningssituasjonen. Opplever man uro i undervisningen må man gi beskjed til faglærer. Dersom det ikke skjer endring så må studentene gå til instituttet. Det er viktig å ha fokus på hva man selv skal ta ansvar for, for å ha et godt læringsmiljø og bidra til dette på en konstruktiv måte.

Innspill fra utvalget: det er situasjoner hvor man ikke tar barnet med ut når det blir støy. Foreleser gir beskjed om at man må si ifra om man føler seg forstyrret, men det er veldig vanskelig å si i fra da. Det blir feil at ansvaret legges på studentene.

Forslag fra studiedirektør: ha en god dialog med foreleser, bruk pausene til å snakke med foreleser. Gi også beskjed før forelesningen starter slik at faglærer kan ta det ansvaret de skal ha i situasjonen.

Innspill fra utvalget: viktig å bruke tillitsvalgt i klassen dersom man opplever det som vanskelig å gi beskjed/tilbakemelding til faglærer.

**Sak 4: Sette komite for Læringsmiljøprisen 2023** v/Margrethe K. Johansen

[*Læringsmiljøprisen*](https://www.hiof.no/livet-rundt-studiene/studentdemokrati/styrer-utvalg/lmu/leringsmiljopris/) *deles ut til enkeltpersoner eller grupper – studenter eller ansatte – som har gjort en ekstraordinær innsats og utmerket seg for å bedre læringsmiljøet ved Høgskolen i Østfold. Formålet med prisen er å anerkjenne og synliggjøre godt arbeid for læringsmiljø ved Høgskolen i Østfold, og å belønne gode initiativer, inspirere og stimulere til tiltak som bedrer læringsmiljøet.*

Komité for læringsmiljøprisen er:

* Margrethe K. Johansen, med et ekstra ansvar i å koordinere gruppen, sørge for at frister opprettholdes og at publisering skjer på riktig tidspunkt
* Morten G. Von Krogh
* Simen Øien Kristoffersen

Vara: Sarah Naomi Lunner

Fra 1. februar trer seksjonsleder for studentoppfølging og enten prodekan utdanning eller en studieprogramansvarlig inn i komiteen.

Tidslinje for komiteens arbeid:

* Annonseringen ut første/andre uka i januar
* Nominasjonsprosess frem til 1. februar.
* Innstilling klar ca. første uken i mars.
* Utdelingen av pris skjer ca. i juni

**Sak 5: Møtedatoer for LMU våren 2024**

Da LMU har kommet sent i gang i år så vil opplæring av nye studentrepresentanter skje i første halvdel av februar. Solveig har ansvar for å invitere til og arrangere opplæringen.

* AU-møte: tirsdag. 23. januar kl. 13.00 – 15.00 (Fredrikstad). Solveig forbereder det som trengs mtp det som skal i årshjul og rolleavklaringer
* Første møte i LMU: 28. februar 13.00 – 15.30 (Halden)
* AU-møte 3. april 13.00 – 15.00 (Halden)
* Andre LMU-møte: 10. april 13.00 – 15.00 (Fredrikstad)
* AU-møte 29. mai 13.00 – 15.00 (Fredrikstad)
* Tredje LMU-møte: 5. juni 13.00 – 15.00 (Halden)

Presisering rundt møteformat: LMU ønsker møter hvor alle er fysisk tilstede. Vi forsøker i det lengte å unngå hybridmøter.

**Sak 6: Eventuelt**.

Ingen saker til eventuelt.